
RAPORT  COMUN

asupra propunerii legislative pentru modificarea şi completarea Legii nr.31/1990 privind societăţile comerciale
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru politică economică, reformă şi privatizare au fost sesizate, prin adresa nr.Plx 652 din 2 octombrie 2007, cu dezbaterea pe fond a propunerii legislative pentru modificarea şi completarea Legii nr.31/1990 privind societăţile comerciale. 

La întocmirea prezentului raport, în conformitate cu art.97 din Regulamentul Camerei Deputaţilor, republicat, Comisiile au avut în vedere: 

· avizul negativ al Consiliului Legislativ (nr.466/11.04.2007)

· punctul de vedere negativ al Guvernului (nr.944/26.04.2007).

Propunerea legislativă are ca obiect de reglementare amendarea Legii nr.31/1990 privind societăţile comerciale, republicată, cu modificările şi completările ulterioare, în sensul eliminării interdicţiei cumulului de calităţi: salariat-administrator/director al societăţii pe acţiuni.

Comisiile propun Plenului Camerei Deputaţilor respingerea iniţiativei legislative din următoarele considerente:
· referitor la modificarea propusă la art.1371 alin.(2) – ipoteza juridică a propunerii de modificare este conţinută de alin.(1) al aceluiaşi articol. Ca urmare, propunerea de modificare nu poate fi reţinută, deoarece se crează paralelism legislativ.

· referitor la modificarea propusă la art.1371 alin.(3) – Legea nr.31/1990 este armonizată, în ceea ce priveşte statutul administratorului societăţilor pe acţiuni, cu directivele comunitare în materie şi cu principiile OECD privind guvernarea corporatistă. Calitatea de salariat al societăţii presupune un raport de subordonare faţă de societate, ori art.72 din lege prevede expres că „obligaţiile şi răspunderea administratorilor sunt reglementate de dispoziţiile referitoare la mandat.” Lipsesc, aşadar, mecanismele de subordonare specifice raporturilor de muncă, precum şi răspunderea specifică dreptului muncii. Incompatibilitatea calităţii de salariat cu aceea de administrator derivă şi din faptul că salariaţii lucrează sub supravegherea administratorilor, ceea ce ar face ca administratorii să se supravegheze pe ei înşişi.

· referitor la propunerea de completare a art.15312 – asigurarea pentru răspundere profesională a administratorilor, respectiv a unui membru al directoratului sau al consiliului de supraveghere, ca formă a asigurării de malpraxis, este încheiată intuitu personae. Riscul asigurat este culpa profesională, care are repercursiuni asupra societăţii, fiind de neînţeles ca pentru o degrevare de răspundere a administratorului pentru fapte şi acte îndreptate împotriva intereselor societăţii, să plătească societatea.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege în şedinţa comună din 23 octombrie 2007. 

La şedinţă au fost prezenţi 16 deputaţi din totalul de 18 membri ai Comisiei pentru muncă şi protecţie socială şi 22 deputaţi din totalul de 22 membri ai ai Comisiei pentru politică economică, reformă şi privatizare
Raportul a fost adoptat cu unanimitate de voturi.
Propunerea legislativă a fost respinsă de Senat în şedinţa din 24.09.2007.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

